Dien - Toringkerk | Geleenthede Om Betrokke Te Raak
Ons streef daarna om 'n geloofsfamilie te wees wat Jesus dien met ons hele lewe en in die manier waarop ons met mense om ons omgaan en uitbeweeg in die gemeenskap en die wêreld in. Hieronder is geleenthede om dit te doen.
Diep & Vêr – Voedselverspreidingsprojek
Toringkerk vat hande met "Network For Christ" – 'n plaaslike organisasie wat huishoudings bemagtig en bedien in uitdagende omstandighede. Network for Christ stap 'n volhoubare pad met gesinne. Verskeie ondersteuningssisteme soos familie begleiding, vaderskap kursusse, mentorskap programme en kospakkies word gebied.
Tans is ons bevoorreg om reeds sedert Mei 2020 op 'n maandelikse basis hierdie gesinne wat inskakel by Network for Christ te ondersteun met kospakkies. Ons kan slegs voorsiening maak van hierdie kospakkies met die hulp van die gemeente en breër Paarl gemeenskap se finansiële bydraes.
Borg 'n kospakkie ter waarde van R250. Elektroniese skenkings kan inbetaal word by die kerk met die verwysing "Diep en Vêr".
Word deel van die Diep en Vêr pak-span. Hierdie span kom een keer per maand bymekaar om die kospakkies vir hierdie gesinne te pak in die kerksaal.
Bid vir die gesinne wat tans onder moeilike omstandighede leef, asook vir die personeel van die organisasie Network for Christ.
Ons wil 'n plaaslike gemeente wees, wat 'n impak het op ons plaaslike gemeenskap. Wees deel hiervan!
ACVV is die oudste nie-winsgewende maatskaplike organisasie in Suid-Afrika. Ons is bevoorreg om 'n klipgooi weg te wees van die ACVV Noorder-Paarl kantoor, wat maatskaplike dienste lewer aan kinders en gesinne in ons area in die Paarl.
Ons is dankbaar vir die dienste wat die maatskaplike werkers moet lewer onder moeilike omstandighede. Ons ondersteun die dienste wat hierdie kantoor lewer en is dankbaar vir die samewerking en goeie verhoudinge wat ons kan handhaaf tussen Toringkerk en ACVV.
Indien jy verder betrokke wil word, kontak gerus vir [email protected]rk.co.za.
Een van ons gemeente se waardes is om te deel wat ons het. Ons weet dat ons almal deel vorm van die liggaam van Christus en wanneer een lid ly, ly elkeen. Ons maak dus voorsiening vir ons lede wat 'n behoefte het aan 'n spesifieke wyse van hulpverlening.
Ons gesels kraag in konfidentialiteit, rakende jou behoeftes en help waar ons kan. Ons nooi jou uit om in gesprek te tree met ons maatskaplike werker, indien jy so voel.
Die Msinga uitreik vind jaarliks gedurende die Junie/Julie skoolvakansie plaas. Toringkerk asook ander Paarl gemeentes en Struisbaai reik uit om verskeie bedieninge te ondersteun. Keate's Drift is een van bedieninge wat fokus op jeugwerk en om kwessies soos armoede, bewusmaking van siektes en ondersteuning te bied. Die dinamiese bediening is 'n heerlike avontuur wat jou nader aan God en Sy mense vat.
Willem van der Colff en sy gesin is aktiewe en passievolle volgelinge van Jesus wat werk in Ukraine. Willem is aktief betrokke met kampe en bedieninge aan vlugtelinge. Hierdie gesin glo dat hul opdrag baie duidelik aan hulle gegee is en leef hul dus hul roeping prakties uit.
"Ons Christenskap vloei uit ons persoonlike verhouding met die Drie-enige God, wat ons sy Groot Opdrag gegee het.
"Jesus kom toe nader en sê vir hulle: "Aan My is alle mag gegee in die hemel en op die aarde. Gaan dan na al die nasies toe en maak die mense my dissipels: doop hulle in die Naam van die Vader en die Seun en die Heilige Gees, en leer hulle om alles te onderhou wat Ek julle beveel het. En onthou: Ek is by julle al die dae tot die voleinding van die wêreld."
(Evangelie van Matteus 28:18-20)
Juis deur gehoorsaamheid aan hierdie opdrag, bevestig ons dat ons Hom liefhet en dat Hy daadwerklik saam met ons is."
Hul hoofbedieningsprojekte behels drie fokuspunte, naamlik evangelisasie, dissipelskap en sending.
Die Van der Collf's wil jou uitnooi om saam met hulle in diens (bediening) van die Here betrokke te raak. Moontlik kan jy dit saam met hulle doen. Hier is 'n paar opsies:
Bid gereeld – as jy nog nie ons nuusbrief ontvang nie, kan hul webtuiste besoek vir verdere inligting.
Finansiële bydrae – as die Here dit op jou hart lê, kan jy hul bediening ondersteun deur 'n finansiële bydrae te maak.
Besoek gerus hul webtuiste vir verdere inligting oor hierdie bediening: https://ua4u.weebly.com/
Rusoord is 'n Tehuis in die Paarl wat aan 176 inwoners huisvesting bied. Toringkerk is bevoorreg om betrokke te wees by hierdie tehuis op verskeie maniere.
Op Sondae lei ons leraars 'n erediens in Rusoord se kapel. Op Woensdae oggende om 10h30, lei Jana ook 'n Bybelstudiegroep, waar die groep ook ondersteuning vir mekaar kan bied.
Indien jy graag wil inskakel by hierdie erediens of Bybelstudiegroep op Woensdae, kontak gerus vir [email protected].